b'\n_START_ARTICLE_\nGangrena\n_START_SECTION_\nVzroki\n_START_PARAGRAPH_\nGangreno povzro\xc4\x8di znatno oslabljena prekrvitev tkiva, na primer pri periferni arterijski bolezni ali oku\xc5\xbebi. Sladkorna bolezen in kajenje pove\xc4\x8data tveganje za pojav gangrene.\n_START_SECTION_\nSuha gangrena\n_START_PARAGRAPH_\nPri suhi gangreni se tkivo su\xc5\xa1i in ne razpada zaradi sekundarne oku\xc5\xbebe. Gre za obliko koagulacijske nekroze, ki se pojavi v tkivu s pomanjkljivo prekrvitvijo, ki ne omogo\xc4\x8da pre\xc5\xbeivetja celic. Pogosto je posledica periferne arterijske bolezni, lahko pa se pojavi tudi po akutni ishemiji okon\xc4\x8dine. Zaradi pomanjkanja kisika ni ustreznih razmer za gnitja tkiva in za uspevanje bakterij. Zato je prizadeti predel suh, skr\xc4\x8den ter temnorde\xc4\x8d do \xc4\x8drn. Meja z zdravim okolnim tkivom je pogosto zelo jasna in gangrenozno tkivo lahko, \xc4\x8de pred tem ni kirur\xc5\xa1ko odstranjeno, samo odpade._NEWLINE_Sladkorna bolezen je nevarnostni dejavnik za pojav periferne arterijske bolezni in s tem za nastanek suhe gangrene (pa tudi vla\xc5\xbene gangrene \xe2\x80\x93 zlasti pri bolnikih z neurejenim krvnim sladkorjem, saj povi\xc5\xa1ane krvne koncentracije glukoze pomenijo ustrezno okolje za razrast bakterij).\n_START_SECTION_\nVla\xc5\xbena gangrena\n_START_PARAGRAPH_\nPri vla\xc5\xbeni gangreni nastane gnitje s tvorbo toksinov in iztekanjem krvavkaste, smrde\xc4\x8de teko\xc4\x8dine. Je posledica bakterijske oku\xc5\xbebe in ima v primerjavi s suho gangreno slabo prognozo. Pogosto se namre\xc4\x8d pojavi sepsa. Oku\xc5\xbebo z gnitjem povzro\xc4\x8dajo anaerobne bakterija, kot sta Clostridium perfringens in Bacillus fusiformis. Zaradi blokade venskega ali redkeje arterijskega obtoka vla\xc5\xbena gangrena obi\xc4\x8dajno hitro napreduje. V prizadetem tkivu zastaja kri, v kateri se itro razmno\xc5\xbeujejo bakterije. Toksini, ki jih izlo\xc4\x8dajo bakterije, se absorbirajo v tkivo in povzro\xc4\x8dijo sepso in naposled smrt. Prizaeto tkivo je oteklo, zmeh\xc4\x8dano, gnilo in potemnelo._NEWLINE_Zaradi visoke smrtnosti pri hitrem napredovanju vla\xc5\xbene gangrene je pogosto potrebna takoj\xc5\xa1nja, tako imenovana giljotinska amputacija, s katero se omejijo sistemski u\xc4\x8dinki oku\xc5\xbebe.'